**ชื่อผลงาน:** การเยี่ยมบ้านผู้ป่วยด้านสุขภาพจิตและจิตเวชโดยการมีส่วนร่วมของครอบครัวและภาคีเครือข่ายในชุมชน ภายใต้การสนับสนุนดำเนินงานของกองทุนสุขภาพระดับพื้นที่องค์การบริหารส่วนตำบลศรีสมเด็จ ตำบลศรีสมเด็จ อำเภอสมเด็จ จังหวัดกาฬสินธุ์**ชื่อผู้รับผิดชอบโครงการ**

1.นางทิพย์สุดา พันธ์ดี

2.นางสาวกนกลดา รัตน์วิเศษ

**หลักการและเหตุผล**

ปัญหาสุขภาพจิตเป็นปัญหาที่สำคัญของประเทศไทย โดยพบว่าประชากร 1 ใน 5 ของประเทศมีปัญหาสุขภาพจิต ทำให้เกิดความพิการและสูญเสียเป็นจำนวนมาก เพราะปัญหาสุขภาพจิตมิใช่ส่งผลกระทบต่อตัวผู้ป่วยเท่านั้น รวมไปถึงญาติ ผู้ดูแลและบุคคลในสังคม ยังพบว่าผู้ป่วยจิตเวช ยังขาดโอกาสและแรงสนับสนุนทางสังคม ทำให้เป็นตกเป็นเหยื่อในรูปแบบต่างๆหรือเสี่ยงต่อการก่อคดีอุกฉกรรจ์ และยังพบว่าญาติหรือผู้ดูแลผู้ป่วยได้รับผลกระทบด้านสุขภาพ เศรษฐกิจและสังคม เป็นโรคที่ก่อให้เกิดภาระสูงต่อการดูแล ส่งผลให้ญาติมีความท้อแท้เบื่อหน่าย หมดหวังและกำลังใจในการรักษา ประกอบกับอาการผู้ป่วยไม่คงที่ กำเริบบ่อยครั้ง เกรงว่าจะก่อให้เกิดอันตรายต่อผู้อื่นและชุมชน ญาติหรือผู้ดูแลจึงต้องล่ามขังไว้และก่อให้เกิดผลกระทบด้านลบตามมา นอกจากนี้ผู้ป่วยมักมีอาการกำเริบซ้ำบ่อยซึ่งมีผลกระทบต่อความรุนแรงของอาการมากขึ้นและอาการเรื้อรังไม่หายขาดส่งผลเสียต่อชีวิตของผู้ป่วยและญาติ ดังนั้นการดูแลผู้ป่วยกลุ่มนี้จะต้องได้รับการรักษาและดูแลต่อเนื่องจากคนในครอบครัวและในชุมชน โดยอาศัยแนวทางการดำเนินงานและการติดตามเยี่ยมผู้ป่วยแบบมีส่วนร่วมของครอบครัวและภาคีเครือข่ายที่เกี่ยวข้อง เพื่อให้ผ้ป่วยสามารถอยู่ในสังคมและมีคุณภาพชีวิตที่ดีขึ้น

**วัตถุประสงค์**

1. เพื่อพัฒนารูปแบบการเยี่ยมบ้านผู้ป่วยด้านสุขภาพจิตและจิตเวชโดยการมีส่วนร่วมของครอบครัวและภาคีเครือข่ายในชุมชน

 2. เพื่อให้ผู้ป่วยด้านสุขภาพจิตและจิตเวชได้รับการดูแลอย่างต่อเนื่อง

3. เพื่อสร้างเครือข่ายดูแลผู้ป่วยด้านสุขภาพจิตและจิตเวชในชุมชน

**กลุ่มเป้าหมาย/พื้นที่ดำเนินการ**

1. ผู้ป่วยด้านสุขภาพจิตและจิตเวชในเขตพื้นที่ตำบลศรีสมเด็จ อ.สมเด็จ จังหวัดกาฬสินธุ์ จำนวน 50 คน
2. ภาคีเครือข่ายด้านสุขภาพจิตและจิตเวชตำบลศรีสมเด็จ

**ขั้นตอนดำเนินงาน/กิจกรรม**

1. ภาคีเครือข่ายร่วมวิเคราะห์ปัญหาในการดำเนินงานและ สภาพปัญหาของผู้ป่วยด้านสุขภาพจิตและจิตเวช ในพื้นที่

1.1 ประชุมวางแผนร่วมกับภาคีเครือข่าย แบ่งบทบาทหน้าที่ให้การดำเนินงาน วิเคราะห์ปัญหาของผู้ป่วยรายบุคคลในการแก้ปัญหา

 2. ร่วมกับโรงพยาบาลส่งเสริมสุขภาพบ้านหนองแสงกำหนดแผนการดำเนินงานในการจัดโครงการและกิจกรรม

2.1จัดประชุมภาคเครือข่ายในการกำเนิดแผนในการดำเนินกิจกรรมแต่ละกิจกรรม

3. ร่วมกับโรงพยาบาลส่งเสริมสุขภาพบ้านหนองแสงอบรมพัฒนาศักยภาพแก่ภาคีเครือข่ายที่เกี่ยวข้อง

3.1 ร่วมจัดอบรมการพัฒนาศักยภาพแก่ภาคีเครือข่ายโดยการสนับสนุนจากงบกองทุนหลักสุขภาพ

4. ร่วมกับโรงพยาบาลส่งเสริมสุขภาพบ้านหนองแสงอบรมพัฒนาศักยภาพแก่อาสาสมัครสาธารณสุข และญาติในการดูแลสุขภาพผู้ป่วย (Home health care )

5. ร่วมกับโรงพยาบาลส่งเสริมสุขภาพบ้านหนองแสงกำหนดรูปแบบ แนวทางการเยี่ยมบ้านผู้ป่วยด้านสุขภาพจิตและจิตเวช

6. ร่วมกับโรงพยาบาลส่งเสริมสุขภาพตำบลศรีสมเด็จออกเยี่ยมบ้านผู้ป่วย

6.1 ดูแลติดตามเรื่องการขึ้นทะเบียนสิทธิผู้พิการเพื่อรับเบี้ยตามสิทธิที่ผู้ป่วยควรจะได้รับ

7. สรุปผลการเยี่ยมบ้าน และคืนข้อมูลแก่ผู้บริหารและผู้เกี่ยวข้องทุกดับ

7.1 การร่วมเวลาเสวนาพาแลงโดยการร่วมทำประชาคมคืนข้อมูลกับภาคีเครือข่ายเพื่อวางแผนการพัฒนาการดำเนินกิจกรรมครั้งต่อไป

**ตัวชี้วัด**

1.ภาคีเครือข่ายมีส่วนร่วมในการพัฒนาระบบการดูแลผู้ป่วยสุขภาพจิตและจิตเวช ร้อยละ 100

2.ผู้ป่วยสุขภาพจิตและจิตเวชในตำบลศรีสมเด็จทุกรายได้รับการติดตามดูแลต่อเนื่องจากภาคีเครือข่ายร้อยละ100

3.ผู้ป่วยสุขภาพจิตและจิตเวชทุกรายได้รับการขึ้นทะเบียนสิทธิผู้พิการร้อยละ 100

4.การจัดสรรงบประมาณทำให้เกิดแกนนำและผู้ดูแลผู้ป่วยจิตเวชทั่วถึงร้อยละ 100

**ระยะเวลาดำเนินโครงการ**  1 กุมภาพันธ์ 2560 ถึง 31 พฤษภาคม 2560

**กรอบแนวคิดการดำเนินงาน**

การสนับสนุนดำเนินงานของกองทุนสุขภาพระดับพื้นที่องค์การบริหารส่วนตำบลศรีสมเด็จ

การมีส่วนร่วมของภาคีเครือข่าย

การสนับสนุนการพัฒนาศักยภาพแกนนำ/ผู้ดูแลผู้ป่วยสุขภาพจิตและจิตเวช

ระบบการดูแลผู้ป่วยด้านสุขภาพจิตและจิตเวชเรื้อรังโดยการมีส่วนร่วมของภาคีเครือข่ายตำบลศรีสมเด็จ

**ผลที่คาดว่าจะได้รับ**

1.มีระบบในการดูแลผู้ป่วยสุขภาพจิตและจิตเวชโดยมีส่วนร่วมของภาคีเครือข่าย

2.มีเครือข่ายในการดูแลผู้ป่วยสุขภาพจิตและจิตเวช

3.ผู้ป่วยสุขภาพจิตและจิตเวชได้รับการดูแลและช่วยเหลืออย่างต่อเนื่อง

**ผลการดำเนินงาน**

**4. ผลลัพธ์ตามตัวชี้วัด**

|  |  |  |  |
| --- | --- | --- | --- |
| **ตัวชี้วัด** | ค่าเป้าหมาย | ผลงาน | บรรลุตามวัตถุประสงค์ |
| ภาคีเครือข่ายมีส่วนร่วมในการพัฒนาระบบการดูแลผู้ป่วยสุขภาพจิตและจิตเวช  | ร้อยละ 100 | ร้อยละ100 | ✓ |
| ผู้ป่วยสุขภาพจิตและจิตเวชในตำบลศรีสมเด็จทุกรายได้รับการติดตามดูแลต่อเนื่องจากภาคีเครือข่าย | ร้อยละ100 | ร้อยละ 100 | ✓ |
| ผู้ป่วยสุขภาพจิตและจิตเวชทุกรายได้รับการขึ้นทะเบียนสิทธิผู้พิการ | ร้อยละ 100 | ร้อยละ 100 | ✓ |
| การจัดสรรงบประมาณทำให้เกิดแกนนำและผู้ดูแลผู้ป่วยจิตเวชทั่วถึง | ร้อยละ 100 | ร้อยละ 100 | ✓ |

**อภิปรายผล**

จากการดำเนินโครงการพบว่า หลังการจัดโครงการพัฒนาระบบบริการการดูแลผู้ป่วยสุขภาพจิตและจิตเวชเรื้อรังแบบมีส่วนร่วมของภาคีเครือข่ายโดยการ ดำเนินการตามบาบาทหน้าที่ การติดตามเยี่ยมบ้าน และการพัฒนาศักยภาพแกนนำและผู้ดูแลในการดูแลผู้ป่วยสุขภาพจิตและจิตเวช การดูแลช่วยเหลือผู้ป่วยตามบริบทแต่ละปัญหา จึงทำให้เกิดเครือข่ายในการดูแลผู้ป่วยสุขภาพจิตและจิตเวช ชุมชนเป็นเจ้าของปัญหาในการดูแลและดำเนินกิจกรรมตามบทบาทของแต่ละฝ่าย ผู้ดูแลและแกนนำสามารถดูแลผู้ป่วยด้วยความมั่นใจและถูกต้อง ลดภาระในการดูแล ผู้ป่วยไม่มีอาการกำเริบ ลดค่าใช้จ่ายในการดูแลรักษา ผู้ป่วยสามารถอยู่ร่วมกับชุมชนได้โดยชุมชนยอมรับ

**ปัญหา/อุปสรรคในการดำเนินงาน**

ผู้ป่วยบางส่วนมีการเคลื่อนย้ายเช่นเมื่อมีอาการดีขึ้นได้มีการไปทำงานที่ต่างจังหวัดหรือพื้นที่อื่นๆซึ่งบางครั้งผู้ดูแลไม่ได้ติดตามไปดูแลด้วย

**ข้อเสนอแนะ**

ควรมีผู้ดูแลผู้ป่วยสุขภาพจิตและจิตเวชที่เป็นผู้ดูแลรองที่มีความรู้ความเข้าใจในการดูแลผู้ป่วยเมื่อผู้ดูแลหลักไม่สามารถดูแลได้

โอกาสพัฒนามีการสนับสนุนการประกอบอาชีพในผู้ป่วยรายที่สามารถประกอบอาชีพและกำลังว่างงานเพื่อเป็นการฟื้นฟูสมรรถนะของผู้ป่วย

มีการดำเนินกิจกรรมอย่างต่อเนื่องภาคีเครือข่ายมีการรับสงข้อมูลและแลกเปลี่ยนข้อมูลในการดำเนินกิจกรรมอย่างต่อเนื่องเพื่อวิเคราะห์ปัญหาที่เกิดขึ้นร่วมกันในการวางแผนแก้ปัญหาให้ครั้งต่อไป

ส่งเสริมการมีส่วนร่วมในชุมชนของผู้ป่วยสุขภาพจิตและจิตเวชที่ได้รับการฟื้นฟูสมรรถนะ เช่น การจัดเวทีประกวดต่างๆ การร่วมกิจกรรมตามปฏิทินชุมชน